b'\n_START_ARTICLE_\nGeorges Gr\xc3\xbcn\n_START_SECTION_\nKlupska karijera\n_START_PARAGRAPH_\nGeorges Gr\xc3\xbcn je nogometnu karijeru zapo\xc4\x8deo 1982. godine u briselskom Anderlechtu. S klubom je ve\xc4\x87 sljede\xc4\x87e godine osvojio Kup UEFA a bio je i trostruki uzastopni prvak Belgije. U Anderlechtu se zadr\xc5\xbeao do 1990. godine kada prelazi u Parmu. Za Emilijane je nastupao \xc4\x8detiri sezone i u tom razdoblju je osvojio po jedan nacionalni (Coppa Italia) i europski (Kup pobjednika kupova) kup._NEWLINE_Godine 1994. Gr\xc3\xbcn se vra\xc4\x87a u Anderlecht s kojim je ponovo bio belgijski prvak da bi karijeru zavr\xc5\xa1io 1997. godine u dresu Reggiane.\n_START_SECTION_\nReprezentativna karijera\n_START_PARAGRAPH_\nGr\xc3\xbcn je za Belgiju debitirao 13. lipnja 1984. godine u susretu protiv Jugoslavije gdje je ujedno i zabio prvi reprezentativni pogodak. Tijekom dodatnih kvalifikacija za Svjetsko prvenstvo 1986. godine, Gr\xc3\xbcn je bio golgeter na gostovanju kod Nizozemske koji se pokazao klju\xc4\x8dnim za plasman Belgije u samu zavr\xc5\xa1nicu. Na spomenutom turniru, Gr\xc3\xbcn je s reprezentacijom osvojio \xc4\x8detvrto mjesto. Belgija je najprije u polufinalu pora\xc5\xbeena od kasnijih prvaka Argentine s 2:0 dok je u borbi za broncu izgubila od Francuske nakon produ\xc5\xbeetaka, i to s 4:2._NEWLINE_Nakon toga uslijedili su nastupi na Svjetskom prvenstvu 1990. u Italiji i kasnije Svjetskom prvenstvu 1994. u SAD-u. Na potonjem turniru, Belgija je stigla do osmine finala. U tom susretu protiv Njema\xc4\x8dke, Georges Gr\xc3\xbcn je zabio gol, ali Belgija je u kona\xc4\x8dnici izgubila s 3:2._NEWLINE_Igra\xc4\x8d se od nacionalne reprezentacije oprostio 1995. godine te je za nju odigrao ukupno 77 utakmica.'